ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ (τρίτο τμήμα)
της 31ης Ιανουαρίου 2007
Υπόθεση T-236/05
Willem Aldershoff
κατά
Επιτροπής των Ευρωπαϊκών Κοινοτήτων
«Έκθεση εξελίξεως της σταδιοδρομίας – Περίοδος αξιολογήσεως 2003 – Πρόδηλη πλάνη εκτιμήσεως – Παράλειψη αιτιολογήσεως – Δικαίωμα ακροάσεως»
Αντικείμενο: Προσφυγή με αντικείμενο την ακύρωση της εκθέσεως εξελίξεως της σταδιοδρομίας του προσφεύγοντος για την περίοδο αξιολογήσεως
2003.
Απόφαση: Ακυρώνεται η έκθεση εξελίξεως της σταδιοδρομίας του προσφεύγοντος, W.  Aldershoff, για την περίοδο 2003. Η Επιτροπή καταδικάζεται στα δικαστικά της έξοδα και σε εκείνα του προσφεύγοντος.
Περίληψη
1.      Υπάλληλοι – Βαθμολογία – Έκθεση εξελίξεως της σταδιοδρομίας – Υποχρέωση αιτιολογήσεως
(Κανονισμός Υπηρεσιακής Καταστάσεως των υπαλλήλων, άρθρο 43)
2.      Υπάλληλοι – Βαθμολογία – Έκθεση εξελίξεως της σταδιοδρομίας
(Κανονισμός Υπηρεσιακής Καταστάσεως των υπαλλήλων, άρθρο 43)
1.      Οσάκις, στο πλαίσιο του εκ μέρους της Επιτροπής εφαρμοζόμενου
συστήματος βαθμολογίας, η επιτροπή ίσης εκπροσωπήσεως αναφέρεται
σε ειδικές περιστάσεις, ικανές να θέσουν υπό αμφισβήτηση το κύρος ή το βάσιμο της αρχικής εκτιμήσεως του βαθμολογητή ή του
προσυπογράφοντος, ο κατ’ έφεση βαθμολογητής υποχρεούται να εκδώσει αιτιολογημένη γνώμη, ήτοι γνώμη περιέχουσα στοιχεία ικανά
να ανταποκριθούν επαρκώς στις ειδικές αυτές περιστάσεις, και δεν μπορεί να απαλλαγεί της υποχρεώσεως αυτής μέσω απλώς μίας
σιωπηρής παραπομπής στην αρχική αιτιολογία της εκθέσεως εξελίξεως της σταδιοδρομίας. Μία τέτοια δυνατότητα θα είχε ως αποτέλεσμα
να στερηθεί η συνολική διαδικασία ενώπιον της επιτροπής ίσης εκπροσωπήσεως την πρακτική της αποτελεσματικότητα.
(βλ. σκέψεις 59 και 61)
2.      Λαμβανομένου υπόψη του γεγονότος ότι οι βαθμολογητές διαθέτουν ευρεία εξουσία εκτιμήσεως στις κρίσεις που διατυπώνουν όσον
αφορά την εργασία των προσώπων, τα οποία οφείλουν να αξιολογήσουν, εναπόκειται στον υπάλληλο, που ζητεί να ακυρωθεί η έκθεση
εξελίξεως της σταδιοδρομίας του, να αποδείξει την ύπαρξη πρόδηλης πλάνης εκτιμήσεως.
Όσον αφορά την αξιολόγηση της αποδόσεως ενός προϊσταμένου μονάδος, η οποία πραγματοποιήθηκε σε σχέση με τους στόχους που καθορίσθηκαν
βάσει μίας αυξήσεως του προσωπικού που τελικώς δεν επιβεβαιώθηκε, τέτοια πλάνη υφίσταται, εφόσον δεν αναθεωρήθηκαν προς το
έλασσον οι εν λόγω στόχοι, μόλις κατέστη σαφές ότι οι αναγγελθείσες προσλήψεις δεν θα πραγματοποιούνταν.
(βλ. σκέψεις 83, 90 και 92)
Παραπομπή: ΠΕΚ, 25 Οκτωβρίου 2005, T‑43/04, Fardoom και Reinard κατά Επιτροπής, Συλλογή Υπ.Υπ. 2005, σ. I‑A‑329 και II‑1465,
σκέψη 79